**ОБРАЗЛОЖЕЊЕ**

**I. Уставни основ за доношење Закона**

Уставни основ за доношење Закона о потврђивању Споразума између Владе Републике Србије и Владе Републике Аустрије о војној сарадњи, који је потписан у Бечу, дана 13. септембра 2021. године, садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. Разлози за доношење Закона**

Закључком Владе (05 Број: 018-8272/2019-1 од 29. августа 2019. године, као и 05 Број: 018-7973/2021 од 2. септембра 2021. године), прихваћен је Извештај о реализованим преговорима о усаглашавању Споразума између Владе Републике Србије и Владе Републике Аустрије о војној сарадњи, усвојен усаглашени текст предметног споразума, и овлашћен министар одбране за његово потписивање.

Споразум између Владе Републике Србије и Владе Републике Аустрије о војној сарадњи, потписан је у Бечу, 13. септембра 2021. године.

Споразумом између Владе Републике Србије и Владе Републике Аустрије о војној сарадњи, чије се потврђивање предлаже овим законом, опредељују се основни циљеви и начела сарадње у области одбране између влада Републике Србије и Републике Аустрије, односно њихових надлежних органа, а ради доприноса развоју целокупних билатералних односа две државе.

Првенствени циљ предложеног закона, односно закљученог споразума, је успостављање правног оквира који би омогућио војну сарадњу између уговорних страна или њихових надлежних органа, у области одбрамбене и безбедносне политике, војноекономске и војнотехничке сарадње, војног образовања и обуке, војне медицине и ветерине и у другим областима војне сарадње од заједничког интереса. Споразум ће се спроводити сарадњом између уговорних страна или њихових надлежних органа кроз званичне посете, радне састанке, размену искустава и консултације, учешће у војном образовању и обуци, учешће на вежбама, учешће на конференцијама, симпозијумима и семинарима, као и на друге начине. Споразум садржи одредбе о заштити података, финансијским питањима, медицинској помоћи, изменама и допунама. Предвиђен је и начин решавања спорова, отказивања овог споразума, као и његовог ступања на снагу. Такође, одређено је да даном ступања на снагу овог споразума, престаје да важи Споразум о војној сарадњи између Владе Републике Аустрије коју представља савезни министар одбране и Савета министара Србије и Црне Горе, потписан у Београду, 28. марта 2006. године.

**III. Оцена потребних финансијских средстава за спровођење Закона**

За реализацију овог закона у 2023. години, нису потребна финансијска средства.

Потребна финансијска средства за реализацију овог закона у наредним годинама, зависе од степена и начина његове реализације и иста ће бити планирана у оквиру лимита које Министарство финансија утврди за раздео Министарства одбране.